Dr Erasmus vo Rotterdam isch as Sohn vom enä holländische Brieschter und siiner Huushältere, enerä Arzttochter, am enä 27. Oktober zwüschem Johr 1464 und 1469 z Rotterdam uf d Wält ko. Dr Name Desiderius het er erscht schböter aagno. 1492 isch er Brieschter worde, vo 1495 bis 1499 her er z Baris gschdudiert und vo 1506 bis 1509 z Italie gläbt, und chürzeri Ziite au z Holland und z Ängland. Vo 1514 bis 1529 het er z Basel gschafft und siini Büecher vom Johann Froben lo drucke. Wo Basel 1529 reformiert worden isch, isch er uf Friiburg im Briisgau zoge, isch aber 1535 uf Basel zruggcho und dört am 12. Juli 1536 bi siim Fründ Hieronymus Frobenius, em Sohn vom Johann Froben, gschtorbe. Er isch im Basler Münschter begrabe.